वित्त वर्ष 2017-18 की विदाई से पहले नीरव मोदी कांड ने बैंकों को पूरी तरह से हिला दिया। अब बैंक कर्ज देने में ज्यादा सतर्कता दिखा रहे हैं। सार्वजनिक क्षेत्र के बैंक फिलहाल रत्न एवं आभूषण और रियल्टी सेक्टर से दूरी बनाए हुए हैं। गैर निष्पादित परिसंपति (एनपीए) के बढ़ते बोझ से परेशान बैंकों ने कर्ज बांटने में सख्ती और नियम कायदों की लाइन चौड़ी कर दी, जिसका सीधा फायदा गैर बैंकिंग वित्तीय कंपनियों (एनबीएफसी) को मिल रहा है। अप्रैल महीने में एनबीएफसी के कारोबार में 30 फीसदी की बढ़ोतरी हुई है।